b'\n_START_ARTICLE_\nOperasjon Desert Fox\n_START_SECTION_\n\xc3\x85rsaker / Bakgrunn\n_START_PARAGRAPH_\nDet uttalte m\xc3\xa5let til USA og Storbritannia var \xc3\xa5 \xc3\xb8delegge Iraks evne til \xc3\xa5 lage masse\xc3\xb8deleggelsesv\xc3\xa5pen, samt tvinge dem til \xc3\xa5 etterleve FNs vedtak og la v\xc3\xa5peninspekt\xc3\xb8rene returnere. Den bakenforliggende \xc3\xa5rsak er antatt \xc3\xa5 ha v\xc3\xa6rt Iraks \xc3\xb8kende samarbeidsproblemer med FN, samt deres beslutning om \xc3\xa5 nektet \xc3\xa5 samarbeide med FNs v\xc3\xa5peninspekt\xc3\xb8rer (UNSCOM) tidligere p\xc3\xa5 \xc3\xa5ret. Irak nektet \xc3\xa5 samarbeide fordi de mente at v\xc3\xa5peninspekt\xc3\xb8rene var et spionorgan for USA. De krevde ogs\xc3\xa5 at FNs sanksjoner mot landet skulle opph\xc3\xb8re. Striden strakk seg tilbake til februar 1998 da Irak nektet \xc3\xa5 samarbeide med v\xc3\xa5peninspekt\xc3\xb8rene - og dermed oppstod det en stillingskrig mellom den amerikanske administrasjon og FNs generalsekret\xc3\xa6r om hvilke virkemidler som var best for \xc3\xa5 f\xc3\xa5 Saddam Hussein til \xc3\xa5 sette FN-resolusjonene om \xc3\xb8deleggelse av masse\xc3\xb8deleggelsesv\xc3\xa5pen ut i livet._NEWLINE_Noen analytikere mente at den egentlige \xc3\xa5rsaken til det USA-ledede angrepet var \xc3\xa5 destabilisere den irakiske regjeringen, samt styrke opposisjonen for p\xc3\xa5 sikt \xc3\xa5 kunne styrte Hussein. _NEWLINE_Enkelte andre analytikere hevdet at Bill Clinton hadde til hensikt \xc3\xa5 lede oppmerksomheten vekk fra den n\xc3\xa6rt forest\xc3\xa5ende riksretth\xc3\xb8ringen vedr\xc3\xb8rende hans sexskandale med Monica Lewinsky. H\xc3\xb8ringen ble utsatt flere dager p\xc3\xa5 grunn av luftangrepet. Enkelte dro paralleller til filmkomedien Wag the dog fra 1997, som handler om en president i Det hvite hus som starter en liten krig for \xc3\xa5 avlede oppmerksomheten fra nyheten om at presidenten er avsl\xc3\xb8rt i en sexaff\xc3\xa6re med ei ung jente. H\xc3\xb8ringene i Representantenes hus rundt Lewinsky-skandalen startet samme dag som angrepene mot Irak ble avsluttet.\n_START_SECTION_\nFN og v\xc3\xa5peninspekt\xc3\xb8rene (UNSCOM)\n_START_PARAGRAPH_\nFra h\xc3\xb8sten 1997 og gjennom 1998 ble v\xc3\xa5peninspekt\xc3\xb8rene (UNSCOM) i Irak utsatt for stadige vanskeligere arbeidsforhold ved at de ble nektet tilgang til steder de \xc3\xb8nsket \xc3\xa5 unders\xc3\xb8ke. Dette tiltok i styrke i l\xc3\xb8pet av 1998 og f\xc3\xb8rte b\xc3\xa5de FN, USA og Irak inn i flere verbale konfrontasjoner. USA truet i l\xc3\xb8pet av 1998 gjentatte ganger med \xc3\xa5 bruke milit\xc3\xa6rmakt overfor Irak._NEWLINE_Den 5. november 1998 ford\xc3\xb8mte FNs sikkerhetsr\xc3\xa5d Iraks avgj\xc3\xb8relse om \xc3\xa5 innstille samarbeidet med FNs v\xc3\xa5peninspekt\xc3\xb8rer, og krevde at beslutningen straks skulle omgj\xc3\xb8res. Resolusjonen ble enstemmig vedtatt, etter et britisk forslag, men sa ingenting om bruk av makt hvis Irak fortsatt nektet \xc3\xa5 b\xc3\xb8ye seg. USA og Storbritannia uttalte like etter at de var autorisert til \xc3\xa5 gj\xc3\xb8re det som m\xc3\xa5tte v\xc3\xa6re n\xc3\xb8dvendig for \xc3\xa5 f\xc3\xa5 Irak til \xc3\xa5 slutte \xc3\xa5 blokkere FNs v\xc3\xa5peninspeksjoner._NEWLINE_Det ble fra irakisk hold hevdet at UNSCOM var et redskap i amerikanernes hender, og at v\xc3\xa5peninspeksjonene var et tilbakelagt stadium. De irakiske anklagene mot UNSCOM ble bekreftet noen uker etter at den amerikansk-ledede angrepet var over. Da ble det avsl\xc3\xb8rt at Amerikanere i FNs UNSCOM, jobbet som spioner for CIA. En etterretningsagent i Bagdad klarte i mars 1998 \xc3\xa5 plassere avlyttingsutstyr som gjorde at USA kunne trenge inn i Saddams_NEWLINE_etterretningsnett. Amerikanerne skal ogs\xc3\xa5 ha brukt UNSCOMs informasjoner under bombeaksjonen i desember 1998. Israelsk etterretning skal ogs\xc3\xa5 ha deltatt i dette spillet. Det er antatt at avsl\xc3\xb8ringene bidro til \xc3\xa5 svekke hele FNs internasjonale arbeid for v\xc3\xa5penkontroll. UNSCOM ble avviklet i 1999._NEWLINE_Svensken Rolf Ek\xc3\xa9us, som var sjef for v\xc3\xa5peninspekt\xc3\xb8rene p\xc3\xa5 det meste av 1990-tallet, hevdet i 2002 at USA fors\xc3\xb8kte \xc3\xa5 f\xc3\xa5 FNs v\xc3\xa5peninspekt\xc3\xb8rer i Irak til \xc3\xa5 samle informasjon som l\xc3\xa5 langt utenfor deres mandat, blant annet om hvor Saddam Hussein befant seg. Ek\xc3\xa9us hevdet videre at det p\xc3\xa5 slutten av 1990-tallet foregikk flere tvilsomme inspeksjoner som hadde som form\xc3\xa5l \xc3\xa5 frambringe konflikter med Irak. \xc2\xabUSA ville kreve provoserende inspeksjoner, for eksempel av forsvarsdepartementet. Dersom Irak avviste dette, kunne det berettige st\xc3\xb8rre angrep p\xc3\xa5 Irak\xc2\xbb. Det amerikanske UNSCOM-medlemmet Scott Ritter har hevdet at USA plasserte CIA-agenter i kommisjonen. Ritter beskrev Iraks milit\xc3\xa6re kapasitet som mindre dramatisk enn amerikanske myndigheter gjorde. Han hevdet videre at Irak var avv\xc3\xa6pnet allerede i 1995, men at de hadde problemer med \xc3\xa5 f\xc3\xa5 FNs sikkerhetsr\xc3\xa5d til \xc3\xa5 gi sin tilslutning til denne konklusjonen. Han tilbakeviste p\xc3\xa5standen om at Irak ikke hadde samarbeidet med FN, slik USA har hevdet. Den tidligere v\xc3\xa5peninspekt\xc3\xb8ren mente det var USA som regisserte det hele, og at at UNSCOM-leder Richard Butler fortalte inspekt\xc3\xb8rene: \xc2\xabVi m\xc3\xa5 provosere fram en konfrontasjon med Irak\xc2\xbb._NEWLINE_UNSCOMs historie_NEWLINE__NEWLINE_UNSCOM ble opprettet i 1991 av FN som en f\xc3\xb8lge av Gulfkrigen. Kommisjonen var direkte underlagt Sikkerhetsr\xc3\xa5det, som skulle forest\xc3\xa5 avv\xc3\xa6pningen av Irak (UN Special Commission on Iraq, UNSCOM). V\xc3\xa5penhvileresolusjonen (S/Res/687,1991) forb\xc3\xb8d Irak \xc3\xa5 ha masse\xc3\xb8deleggelsesv\xc3\xa5pen og raketter med rekkevidde over 150 km, og UNSCOM skulle se til at forbudet ble respektert. Det ble bygd opp et omfattende apparat for inspeksjoner, for \xc3\xb8delegging og fjerning av raketter, kjernefysisk, kjemisk og biologisk materiale og utstyr, og for kartlegging av de internasjonale innkj\xc3\xb8pene Irak hadde gjort. Inspekt\xc3\xb8rene skulle ha umiddelbar, ubetinget, og ubegrenset adgang til alt UNSCOM fant relevant. Men dette skulle vise seg vanskelig. I 1998 var Det internasjonale atomenergibyr\xc3\xa5et (IAEA), som hadde ansvaret for de kjernefysiske inspeksjonene i samarbeid med UNSCOM, n\xc3\xa6r ved \xc3\xa5 konkludere at jobben var gjort p\xc3\xa5 dette omr\xc3\xa5det. Men fortsatt var det betydelige uavklarte sp\xc3\xb8rsm\xc3\xa5l i kjemisk og biologisk sektor._NEWLINE_Samme \xc3\xa5r ble det gjort en egen avtale om inspeksjoner i de s\xc3\xa5kalte presidentomr\xc3\xa5dene \xe2\x80\x93 \xc3\xa5tte store omr\xc3\xa5der, til sammen p\xc3\xa5 kommunest\xc3\xb8rrelse \xe2\x80\x93 som Irak ville unndra innsyn. Bakgrunnen hadde dels med irakisk suverenitet og \xc3\xa6re \xc3\xa5 gj\xc3\xb8re, dels med det skamfylte ryktet UNSCOM fikk under Richard Butlers ledelse. P\xc3\xa5 dette tidspunktet var det en utbredt oppfatning at amerikansk etterretning hadde infiltrert UNSCOM og gjort bruk av inspeksjonsregimet for egne form\xc3\xa5l. Irak fryktet at inspeksjoner i presidentomr\xc3\xa5dene kunne brukes til \xc3\xa5 oppspore og drepe Saddam \xe2\x80\x93 noe de fortsatt er p\xc3\xa5 vakt mot, s\xc3\xa6rlig ettersom USA \xc3\xa5pent hadde uttalt at han b\xc3\xb8r drepes, likegyldig p\xc3\xa5 hvilken m\xc3\xa5te. Konklusjonen ble at inspeksjoner i presidentomr\xc3\xa5dene skulle varsles p\xc3\xa5 forh\xc3\xa5nd og at inspekt\xc3\xb8rene skulle ledsages av diplomater. Ordningen ble nedfelt i en sikkerhetsr\xc3\xa5dsresolusjon, og har alts\xc3\xa5 samme status som inspeksjonsregimet i \xc3\xb8vrig._NEWLINE_H\xc3\xb8sten 1998 ble inspekt\xc3\xb8rene utvist fra Irak og UNSCOM oppl\xc3\xb8st. Irak hadde lenge spilt p\xc3\xa5 \xc3\xb8kende uenighet i Sikkerhetsr\xc3\xa5det, og kunne n\xc3\xa5 profittere p\xc3\xa5 UNSCOMs tvilsomme integritet og uavhengighet._NEWLINE_UNSCOM ble i 1999 avviklet og erstattet av UNMOVIC (United Nations Monitoring, Verification and Inspection Commission), som ble ledet av Sveriges tidligere utenriksminister og IAEA-sjef Hans Blix i perioden 2000 \xe2\x80\x93 2003.\n_START_SECTION_\nRichard Butlers rapport\n_START_PARAGRAPH_\nDen 16. desember, f\xc3\xa5 timer f\xc3\xb8r angrepet ble iverksatt, la v\xc3\xa5peninspekt\xc3\xb8renes leder, Richard Butler, frem en ufordelaktig rapport om Irak. Det ble i rapporten fremsatt en rekke kritiske p\xc3\xa5stander: Blant annet ble det hevdet at inspekt\xc3\xb8rene ble nektet adgang til det regjerende Baath-partiets hovedkvarter, at de ble nektet \xc3\xa5 fotografere steder de tidligere hadde hatt adgang, at de fikk ikke lov til \xc3\xa5 kopiere dokumenter eller videofilme et anlegg som var mistenkt for delproduksjon av biologiske v\xc3\xa5pen, og at Irak knapt hadde levert fra seg et eneste dokuments siden v\xc3\xa5peninspekt\xc3\xb8rene slapp til igjen en m\xc3\xa5ned tidligere. Irak skal ogs\xc3\xa5 ha nektet inspekt\xc3\xb8rene \xc3\xa5 jobbe p\xc3\xa5 fredager. P\xc3\xa5standen i sistnevnte forhold skal ha v\xc3\xa6rt \xc3\xa5rsaken til at Butler valgte \xc3\xa5 evakuerte alle v\xc3\xa5peninspekt\xc3\xb8rene fra Irak.\n_START_SECTION_\nFNs sanksjoner\n_START_PARAGRAPH_\nIrak kunngjorde i november 1998 at de ikke ville innlede noe samarbeide med v\xc3\xa5peninspekt\xc3\xb8rene f\xc3\xb8r FNs sanksjoner mot landet ble opphevet. De krevde i tillegg at sjefen for v\xc3\xa5peninspekt\xc3\xb8rene, Richard Butler, skulle bli fjernet fra stillingen som leder for v\xc3\xa5peninspekt\xc3\xb8rene._NEWLINE_FN sanksjonene hadde rammet det irakiske samfunn hardt i l\xc3\xb8pet av de syv \xc3\xa5rene det hadde eksistert og sivilbefolkningen var s\xc3\xa6rlig hardt rammet. FNs koordinatorer for humanit\xc3\xa6r hjelp til Irak fra 1997 til 1998, Denis Halliday, trakk seg i 1998 fra jobben i protest mot sanksjonene. Han uttalte til pressen at sanksjonene i praksis fungerte som et folkemord. Hans etterf\xc3\xb8lger, Hans von Sponeck trakk seg av samme \xc3\xa5rsak to \xc3\xa5r senere. En UNICEFs rapport som ble utgitt 21. november 2002 viste at en fjerdedel av irakiske barn led av kronisk underern\xc3\xa6ring og at barned\xc3\xb8deligheten var to og en halv ganger h\xc3\xb8yere enn det den var p\xc3\xa5 begynnelsen av 1990-\xc3\xa5rene, f\xc3\xb8r sanksjonene ble innf\xc3\xb8rt.\n_START_SECTION_\nAngrepet\n_START_PARAGRAPH_\nDet USA-ledede angrepet ble i all hovedsak gjennomf\xc3\xb8rt med fly (britiske Tornado-jagere og tunge_NEWLINE_amerikanske B-52-bombefly) og Tomahawk-missiler. Missilene ble sendt fra de over 20 krigsskipene amerikanerne hadde i omr\xc3\xa5det, mens mange av flyoperasjonene ble iverksatt fra hangarskipet \xc2\xabUSS Enterprise\xc2\xbb og fra land._NEWLINE_USA hadde p\xc3\xa5 forh\xc3\xa5nd planer om \xc3\xa5 ramme 100 m\xc3\xa5l i Irak. _NEWLINE_De innledende angrepene ble rettet mot irakiske luftvern- og kommandosystemer, for deretter ogs\xc3\xa5 \xc3\xa5 omfatte p\xc3\xa5st\xc3\xa5tte produksjonsanlegg for masse\xc3\xb8deleggelsesv\xc3\xa5pen og styrker som beskyttet disse anlegg. I tillegg ble angrep rettet mot Saddam Husseins spesialstyrker (Republikanergarden), flyplasser og det som ble beskrevet som \xc3\xb8konomiske m\xc3\xa5l. Til sammen ble 50 m\xc3\xa5l angrepet i l\xc3\xb8pet av operasjonens f\xc3\xb8rste d\xc3\xb8gn, og ytterligere 75 m\xc3\xa5l det neste d\xc3\xb8gn. USA skal ha sendt over 200 krysserraketter mot m\xc3\xa5l i Irak i den innledende fasen. Krysserrakettene var av typen Tomahawk og var if\xc3\xb8lge amerikanske myndigheter ment \xc3\xa5 gj\xc3\xb8re f\xc3\xb8rste del av \xc2\xabryddejobben\xc2\xbb. Andre b\xc3\xb8lge av angrepet ble f\xc3\xb8rst og fremst gjennomf\xc3\xb8rt ved hjelp av kryssermissiler levert fra B-52-bombefly stasjonert p\xc3\xa5 \xc3\xb8ya Diego Garcia i Indiahavet og tunge B-1-bombefly med baser p\xc3\xa5 Den arabiske halv\xc3\xb8y. Dette var f\xc3\xb8rste gang at bombefly av typen B-1B Lancer ble benyttet i kamp._NEWLINE_Den amerikanske forsvarssjefen Henry Shelton hevdet at det ble avfyrt flere krysserraketter i dette angrepet enn under Gulfkrigen i 1991._NEWLINE_Angrepene m\xc3\xb8tte lite motstand fra de irakiske milit\xc3\xa6re. Dette var noe som i hovedsak skyldest at det irakiske milit\xc3\xa6rapparatet fremdeles var i d\xc3\xa5rlig forfatning etter Gulfkrigen i 1991. Selv om landet fortsatt hadde et stort antall soldater under v\xc3\xa5pen, var de fleste avanserte v\xc3\xa5pensystemene satt ut av spill. Landets flyv\xc3\xa5pen hadde fortsatt en del operative kampfly, men det ble antatt at de ikke hadde et ledelsesapparat som kunne gj\xc3\xb8re bruken av_NEWLINE_dem effektiv._NEWLINE_ Flere eksperter mente at dette var en klok avgj\xc3\xb8relse av Irak \xc3\xa5 avst\xc3\xa5 fra motstand siden landet trolig var ferd med \xc3\xa5 vinne krigen i verdensopinionen, samt at det irakiske milit\xc3\xa6re p\xc3\xa5 det tidspunkt hadde lite \xc3\xa5 stille opp med mot amerikansk og britisk milit\xc3\xa6r h\xc3\xb8yteknologi.'